
Αγαπητοί Συνάδελφοι και Φίλοι, 

Κυρίες και Κύριοι,

Με μεγάλη χαρά και ικανοποίηση σας καλωσορίζω στην Ετήσια Εκδήλωση της ΕΛΕΤΑΕΝ η οποία πλέον έχει γίνει θεσμός. Η παρουσία σας μας τιμά ιδιαίτερα. Είναι σημαντικό ότι απόψε, μέσα σε αυτή την αίθουσα βρίσκεται το σύνολο του αιολικού κλάδου, τόσο ο επιχειρηματικός όσο και ο επιστημονικός κόσμος. Μας τιμά ιδιαίτερα η παρουσία εκπροσώπων και άλλων φορέων ΑΠΕ, Ελληνικών και Ευρωπαϊκών.

Θα ήθελα πρώτα από όλα να ευχηθώ σε όλους μας το καλύτερο για τη νέα χρονιά. Να έχουμε υγεία και δύναμη να συνεχίσουμε να αντιμετωπίζουμε τις προκλήσεις των καιρών και να επιτύχει ο καθένας μας τους προσωπικούς και επιχειρηματικούς του στόχους.

I. Η αγορά το 2017

To 2017 ήταν μια πολύ ενδιαφέρουσα χρονιά με σημαντική δραστηριότητα στην κατασκευή νέων μονάδων αλλά και γεμάτη προκλήσεις στο θεσμικό επίπεδο.

Σύμφωνα με τα προκαταρκτικά στοιχεία της στατιστικής της ΕΛΕΤΑΕΝ, την οποία εκδίδουμε κάθε χρόνο:

· Τα νέα αιολικά πάρκα που συνδέθηκαν στο δίκτυο ξεπέρασαν τα 300 MW

· Έτσι το 2017 ήταν το 2ο καλύτερο έτος σε νέες αιολικές εγκαταστάσεις μετά το 2011.

· Είναι επίσης σημαντικό ότι μεγάλοι κατασκευαστές ανεμογεννητριών ανακοίνωσαν ότι το έτος 2017 ήταν έτος ρεκόρ σε νέες δεσμευτικές παραγγελίες για την Χώρα μας

· Η πρόβλεψη για το 2018 είναι ότι θα συνδεθούν τουλάχιστον άλλα 250MW.

Είναι πλέον κοινή πεποίθηση ότι οι επιχειρήσεις του κλάδου μας έδειξαν μεγάλη αντοχή και οικονομικό πατριωτισμό μέσα στα χρόνια της κρίσης. Σε πολλές περιπτώσεις μάλιστα αυξήθηκε η εξωστρέφειά τους, χωρίς να θυσιαστούν επενδύσεις ή θέσεις εργασίας εντός των συνόρων. Δυστυχώς λίγα αντίστοιχα παραδείγματα μπορούν να βρεθούν σε άλλους κλάδους της οικονομίας μας.

II. Όχι εφησυχασμός – Το όραμα προς το 2030/2050 

Παρόλα αυτά, δεν επιτρέπεται εφησυχασμός. Τα δύσκολα είναι μπροστά μας. Μπροστά μας είναι όμως και οι προκλήσεις.

Το όραμα μας είναι ο πρωταγωνιστικός ρόλος της αιολικής ενέργειας στον δρόμο προς το 2030 και το 2050. Σε Ευρωπαϊκό αλλά και παγκόσμιο επίπεδο η αιολική ενέργεια ζει ιστορικές στιγμές. Ήδη ακούγονται φωνές στην Ευρωπαϊκή Ένωση για ένα ηλεκτρικό σύστημα με 100% ΑΠΕ σε ορίζοντα μερικών δεκαετιών. Η Χώρα μας, με το πλούσιο δυναμικό που διαθέτει, μπορεί και πρέπει να είναι πρωταγωνιστής σε αυτές τις εξελίξεις. 

Η αιολική ενέργεια είναι ο 100% βεβαιωμένος ενεργειακός πόρος της Ελλάδας. Είναι η ψηφίδα που μπορεί να συνεισφέρει η πατρίδα μας στο στοίχημα της Ευρώπης για την αντιμετώπιση της κλιματικής αλλαγής, για ενεργειακή ανεξαρτησία και γεωπολιτική ενδυνάμωση. Η πλήρης αξιοποίηση του αιολικού μας δυναμικού και βέβαια οι μεγάλες διασυνδέσεις προς τα Ευρωπαϊκά δίκτυα, τοποθετούν στρατηγικά την Ελλάδα στο γεωπολιτικό παιχνίδι της ενέργειας στην Ανατολική Μεσόγειο. Και αν σκεφθούμε ότι το μέγιστο δυναμικό μας εντοπίζεται στο Αιγαίο, η τοποθέτηση αυτή αποκτά χαρακτήρα εθνικού στοιχήματος. 

III. Ο στρατηγικός σχεδιασμός για το όραμα 
Η εξυπηρέτηση του οράματος απαιτεί σχεδιασμό. Στην περίπτωση μας, αυτός ακουμπά δύο άξονες: Τον Ενεργειακό και τον Χωροταξικό Σχεδιασμό.

Ο Ενεργειακός μας Σχεδιασμός πρέπει να κοιτά το 2030 και πέρα από αυτό. Δυστυχώς, δεν θα πιάσουμε το στόχο ΑΠΕ στον ηλεκτρισμό το 2020 αλλά μπορούμε να θέσουμε τις βάσεις για το 2030 και το 2050. Η ΕΛΕΤΑΕΝ είναι στη διάθεση της Πολιτείας για αυτό. 

Οι στόχοι ΑΠΕ που έχει εξαγγείλει η πολιτική ηγεσία του Υπουργείου για το 2030 είναι φιλόδοξοι και μας τοποθετούν στην πρωτοπορία της Ευρώπης. Χαιρετίζουμε αυτή την εξαγγελία.

Όσον αφορά το Χωροταξικό Σχεδιασμό, οφείλουμε να πούμε ότι παρά τον συντηρητικό και περιοριστικό του χαρακτήρα, το Πλαίσιο του 2008  (ΕΧΠ) λειτούργησε -και συνεχίζει να λειτουργεί- αποτελεσματικά και προσφέρει ασφάλεια και ισότιμη αντιμετώπιση των επενδύσεων. Το επίτευγμα αυτό πρέπει να διαφυλαχθεί. Οι όποιες μεταβολές, που έχουν εξαγγελθεί, θα πρέπει να είναι εντοπισμένες και προς την κατεύθυνση της χαλάρωσης διαφόρων περιορισμών που αποδείχθηκε ότι περιορίζουν την βέλτιστη αξιοποίηση του διαθέσιμου δυναμικού, χωρίς να προσφέρουν στην ουσιαστική προστασία του περιβάλλοντος.

IV. Οι προϋποθέσεις του σχεδιασμού – Η agenda της ΕΛΕΤΑΕΝ τη νέα χρονιά 

Βέβαια ποτέ ο σχεδιασμός δεν γίνεται εν κενώ. 

Υπάρχουν συγκεκριμένα στοιχεία της επικαιρότητας - διεθνείς εξελίξεις - θεσμικές προοπτικές - τεχνολογικές πρόοδοι – εργαλεία εφαρμογής - που τον διαμορφώνουν και τελικά τον εφαρμόζουν. Η ΕΛΕΤΑΕΝ συμμετέχει και παρακολουθεί όλες αυτές τις εξελίξεις και προσπαθεί να τις επηρεάσει σε όφελος της ανάπτυξης και του καταναλωτή.

Το πιο επίκαιρο ζήτημα είναι ο σχεδιασμός για τις νέες διαγωνιστικές διαδικασίες. Σε αυτές απαιτείται επαρκής ισχύς, απλότητα και διαφάνεια.

Συναφής και εξαιρετικά σημαντική είναι η σταδιακή ενσωμάτωση των ΑΠΕ στον ανταγωνισμό της αγοράς ηλεκτρισμού. Την έκθεση στον ανταγωνισμό δεν τη φοβόμαστε. Αντιθέτως την βλέπουμε ως μια δικαίωση: Η αιολική ενέργεια είναι μια φθηνή, απόλυτα ανταγωνιστική μορφή ηλεκτροπαραγωγής που θα παίξει πλέον πρωταγωνιστικό ρόλο σε ένα νέο, ισότιμο και δίκαιο περιβάλλον αγοράς. Επειδή όμως ο «διάολος κρύβεται στις λεπτομέρειες», απαιτείται πολύ προσοχή για το πώς θα μεταβούμε στη νέα αγορά του target model και βέβαια του winter package. Προσοχή χρειάζεται και στο πώς θα λειτουργήσει η υφιστάμενη αγορά κατά το μεταβατικό διάστημα. Πρέπει να κινηθούμε προσεκτικά αλλά και γρήγορα ώστε να διασφαλιστεί έγκαιρα η διαδικασία πληρωμής των νέων έργων ΑΠΕ.

Φυσικά μας ενδιαφέρει η βιωσιμότητα του Λογαριασμού ΑΠΕ και η διασφάλιση ότι δεν θα επιστρέψουν στρεβλώσεις του παρελθόντος. Υπογραμμίζουμε ότι ο νέος ΛΑΓΗΕ, ο Διαχειριστής του ΕΛΑΠΕ πρέπει να εκπέμπει εμπιστοσύνη στους χρηματοδοτικούς φορείς ισάξια, αν όχι μεγαλύτερη, από τον υφιστάμενο ΛΑΓΗΕ.

Πέραν αυτών, προετοιμαζόμαστε για τη ρύθμιση του θέματος της συνέχισης της λειτουργίας και της ριζικής ανακαίνισης των ανεμογεννητριών που συμπληρώνουν 20ετία.

Παρακολουθούμε τις τεχνολογικές εξελίξεις, τόσο στην ίδια την ανεμογεννήτρια -όπου η πρόοδος είναι στην κυριολεξία θεαματική – όσο και στα δίκτυα, τις μεγάλες διασυνδέσεις και τα smart grids.

Προτείνουμε λύσεις για τον τρόπο ανάπτυξης και της επιτάχυνσης της αδειοδότησης των επενδύσεων. Πιστεύουμε ότι στην εποχή της πληροφορικής, πολλές από τις ιδέες μας μπορούν να βρουν εφαρμογή.

Βέβαια το ευρύτερο επενδυτικό περιβάλλον έχει και αυτό μεγάλη σημασία: Αναφέρομαι σε ένα σταθερό, δίκαιο και εύλογο φορολογικό σύστημα και σύστημα εισφορών, στην διαδικασία και την ταχύτητα απονομής της δικαιοσύνης, την ευελιξία και επάρκεια του τραπεζικού συστήματος και την ορθή νομοθέτηση.

Όλα αυτά μας ενδιαφέρουν χωρίς να παραμελούμε τις δράσεις επικοινωνίας και ενημέρωσης σε κεντρικό και τοπικό επίπεδο.

ΙV. Ο ρόλος της ΕΛΕΤΑΕΝ 

Φίλες και φίλοι,

Η ΕΛΕΤΑΕΝ είναι πάντα στη διάθεση της Πολιτείας την οποία μπορεί να βοηθήσει με ποικίλους τρόπους:  

1. Προτείνοντας διεθνείς βέλτιστες πρακτικές σε κρίσιμους τομείς πολιτικής  με την κατάλληλη προσαρμογή στις Ελληνικές ανάγκες, την ανάπτυξη σχεδίου και την παρακολούθηση της υλοποίησης τους. 

2. Διαθέτοντας εξειδικευμένα στελέχη για τη δημιουργία ομάδων εργασίας προς επίλυση συγκεκριμένων προβλημάτων, αλλά και την παροχή εξειδικευμένης υποστήριξης.  

3. Προωθώντας τις Ελληνικές θέσεις διεθνώς, δεδομένου ότι η ΕΛΕΤΑΕΝ είναι ο εθνικός εκπρόσωπος της Ευρωπαϊκής Ένωσης Αιολικής Ενέργειας WindEurope και μέλος του Παγκοσμίου Συμβουλίου Αιολικής Ενέργειας. 

Είμαστε εδώ για να προωθήσουμε τα καλώς εννοούμενα συμφέροντα του κλάδου μας και να παρέχουμε χρήσιμες υπηρεσίες στα μέλη μας:  

· Για να ενισχύσουμε την επικοινωνία και τη συνεργασία των επιχειρήσεων με την Πολιτεία.  

· Για να εκμεταλλευτούμε επιχειρηματικές ευκαιρίες στο εξωτερικό με τη σύσφιξη των σχέσεων μας με τις αντίστοιχες ενώσεις του Εξωτερικού και την Wind Europe.

· Για να διατυπώσουμε θέσεις και προτάσεις για τον βέλτιστο σχεδιασμό των αιολικών επενδύσεων και για την εκπόνηση δράσεων Εταιρικής Κοινωνικής Ευθύνης. Ας μην ξεχνάμε ότι το λεγόμενο «τέλος 3%» προς τις τοπικές κοινωνίες ξεκίνησε μέσα από τους κόλπους της Ένωσής μας και χαιρόμαστε που η ηγεσία του Υπουργείου και οι αρμόδιες υπηρεσίες έδωσαν πρόσφατα στην ιδέα μας σάρκα και οστά με την απομείωση των λογαριασμών των καταναλωτών ρεύματος σε περιοχές όπου έχουν εγκατασταθεί αιολικά πάρκα. 

Την τελευταία περίοδο έχουμε εντείνει τις προσπάθειες μας να ενισχύσουμε τους δεσμούς μας με τα μέλη μας, τόσο τα εταιρικά όσο και τα φυσικά πρόσωπα. Ενδεικτικά αναφέρω:

· Εγκαινιάσαμε την αποστολή στα μέλη μας τακτικών «Δελτίων Ενημέρωσης» με αναφορά στις διάφορες δράσεις μας και στα αποτελέσματα των επαφών μας με εκπροσώπους της Πολιτείας και των θεσμών. 

· Έχουμε αποφασίσει τη θεσμοθέτηση ανοιχτών Διοικητικών Συμβουλίων. Θα καλούνται τα εταιρικά μας μέλη για να συνδιαμορφώσουμε  θέσεις για κρίσιμα θέματα του κλάδου.

· Θα προσπαθήσουμε να έχουμε πιο συχνές Γενικές Συνελεύσεις όλων των μελών μας.

· Έχουμε ξεκινήσει τη δημιουργία ενός νέου, λειτουργικού web site το οποίο, σε μεσοπρόθεσμο ορίζοντα, θα θέλαμε να γίνει σημείο αναφοράς για τον κλάδο. 

· Σε επόμενο στάδιο θα στοχεύσουμε στην ενεργό παρουσία στα social media, κάτι όμως το οποίο για να γίνει σωστά, απαιτεί πολύ δουλειά και οικονομικούς πόρους.   

Κοινός παρονομαστής όλων αυτών των πρωτοβουλιών είναι η συνεργασία. Θέλουμε τις σκέψεις σας για το πώς αυτή θα ενισχυθεί. 

Μέσα στην ΕΛΕΤΑΕΝ και μέσω της ΕΛΕΤΑΕΝ μπορούμε να πετύχουμε περισσότερα. 

Έχουμε απόλυτη συναίσθηση της ευθύνης μας απέναντί σας και θα προσπαθήσουμε να ανταποκριθούμε με τις όποιες δυνάμεις μας. 

Θα μας βοηθήσετε να πετύχουμε με την ενεργό συμμετοχή σας. Τα κείμενα και οι προτάσεις σας είναι η πιο πολύτιμη συνεισφορά σας στην ενδυνάμωση της Ένωσής μας. Μαζί φυσικά με τις χορηγικές δράσεις των διαφόρων εταιρειών.

Η παρούσα κατάσταση δεν σημαίνει ότι είμαστε διατεθειμένοι να «κάτσουμε στα αυγά μας». 

Το όραμα μας είναι μια ΕΛΕΤΑΕΝ με επαγγελματική δομή και όσο το δυνατόν πιο αυτόνομη εξασφαλισμένη χρηματοδότηση, η οποία θα μπορέσει να μεγιστοποιήσει την προσφορά της στον κλάδο.  Εξάλλου, αν μου επιτρέπετε κάτι προσωπικό, η μετεξέλιξη της ΕΛΕΤΑΕΝ σε ένα τέτοιο φορέα είναι ένας από τους βασικούς στόχους που έθεσα κατά την ανάληψη των καθηκόντων του Προέδρου. 

Αγαπητοί συνάδελφοι και φίλοι, 

Φέτος η Ένωσή μας γίνεται 28 ετών. 

Όλα αυτά τα χρόνια, ο στόχος μας είναι ένας: η προάσπιση του πρωταγωνιστικού ρόλου της αιολικής ενέργειας στο ενεργειακό μας μίγμα, προς όφελος της κοινωνίας και της εθνικής οικονομίας.  

Σε ένα τέτοιο πλαίσιο υπάρχει πεδίο δράσης και ευκαιρίες για όλους.

ΕΛΕΤΑΕΝ
Δ/νση Γραμματείας : Λεωφ. Κηφισίας 306, Χαλάνδρι 15232 (Σίδερα), τηλ/fax. 2108081755
Δ/νση Προέδρου ΔΣ και Διοίκησης: Τύχης 2, Χαλάνδρι 15233, τηλ. 2106816803, fax. 2106816837
e-mail  info@eletaen.gr  web  www.eletaen.gr

